Diari Oficial de la Generalitat Valenciana


Sumari del DOGV 7241, del 26-03-2014 (2014/2427)

ORDE 3/2014, de 12 de març, de la Conselleria de Benestar Social, per la qual es convoca la V edició del Premi Empreses Sàvies, en el marc de les polítiques d'Igualtat d'Oportunitats del Consell.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7241

Data del DOGV
:   26-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2427


Data del document
:   12-03-2014

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 3/2014, de 12 de març, de la Conselleria de Benestar Social, per la qual es convoca la V edició del Premi Empreses Sàvies, en el marc de les polítiques d'Igualtat d'Oportunitats del Consell. [2014/2427]  
Preàmbul  
  
L'article 14 de la Constitució Espanyola disposa que els espanyols són iguals davant de la llei, sense que puga prevaldre cap discriminació, entre altres qüestions per raó de sexe, i l'article 9.2 atribuïx als poders públics el deure de promoure les condicions perquè la igualtat de l'individu i dels grups en què s'integra siga real i efectiva, i remoure els obstacles que impedisquen o dificulten la seua plenitud, facilitant la participació de tota la ciutadania en la vida política, econòmica, cultural i social.  
En consonància amb el que establix la Constitució Espanyola, l'Estatut d'Autonomia de la Comunitat Valenciana determina en l'article 10.3 que l'actuació de la Generalitat se centrarà primordialment en determinats àmbits, entre els quals es troba la igualtat de drets d'hòmens i dones en tots els àmbits, en particular en matèria d'ocupació i treball.  
  
La Llei 9/2003, de 2 d'abril, de la Generalitat, per a la Igualtat entre Dones i Hòmens, disposa en l'article 20.1 que l'administració autonòmica incentivarà les empreses que establisquen plans d'igualtat que tinguen per objecte corregir les desigualtats de gènere, incorporen mesures innovadores per a fer realitat la igualtat en la seua organització i proporcionen servicis que faciliten la conciliació de la vida familiar i laboral del personal al seu servici.  
D'acord amb l'article 11 del Decret 9/2014, de 10 de gener, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, a la Direcció General de Família i Dona li correspon gestionar, en el marc de les iniciatives europees, projectes encaminats a afavorir la promoció i implantació de mesures de foment de la família i de la conciliació que coadjuven a aconseguir la igualtat de tracte i d'oportunitats entre dones i hòmens.  
  
Així mateix esta actuació fomenta la promoció i consecució dels objectius estratègics perseguits en les polítiques de la Unió Europea pel FSE a través del Programa Operatiu 2007-2013 aprovat per Decisió de la Comissió de data 20 de desembre de 2007 Eix I tema prioritari 63 actuació Implantació Plans d'Igualtat i Conciliació en empreses de la Comunitat Valenciana: ?El FSE invertix en el teu futur?.  
En virtut d'això, en compliment d'allò que estipula l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i el Decret 9/2014, de 10 de gener, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social  
  
ORDENE  
  
Article 1. Objecte  
Constituïx l'objecte d'esta orde la convocatòria de la V edició del Premi Empreses Sàvies, dirigit a reconéixer i distingir les empreses de la Comunitat Valenciana que destaquen per les seues polítiques d'igualtat d'oportunitats i conciliació, i l'aprovació de les bases per les quals es regirà la dita convocatòria, que figuren com annex I.  
  
Article 2. Premis  
Es concedirà un premi per cada modalitat i els guardons consistiran en una placa i/o diploma acreditatiu.  
  
DISPOSICIONS FINALS  
  
Primera. Desplegament i aplicació  
S'autoritza la subsecretària de la Conselleria de Benestar Social i la persona titular de la Direcció General de Família i Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
Tercera. Recursos  
Conforme establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda potestativament en reposició, o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui exercisca la titularitat de la Conselleria de Benestar Social, en el termini d'un mes comptat des de l'endemà de la seua publicació.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 12 de març de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases  
  
Primera. Objecte  
Constituïx l'objecte d'esta orde l'aprovació de les normes reguladores que regiran la convocatòria de la V edició del Premi Empreses Sàvies, per a reconéixer les empreses de la Comunitat Valenciana que promoguen mesures que afavorisquen la igualtat d'oportunitats entre dones i hòmens dins de la seua organització.  
  
Segona. Candidatures  
Podran presentar candidatura a esta convocatòria les empreses, les societats cooperatives, així com associacions i fundacions, sempre que algun dels seus centres de treball estiga ubicat en el territori de la Comunitat Valenciana i les accions de les quals en igualtat d'oportunitats afecten este territori, independentment del nombre de persones que treballen en el dit centre.  
Les candidatures hauran de ser presentades per les mateixes empreses.  
  
Tercera. Modalitats  
Esta convocatòria consistix en el reconeixement d'un premi per cada una de les dos modalitats que s'exposen a continuació:  
  
Modalitat A: empreses i entitats de capital privat que compten amb una plantilla total, incloent-hi tots els seus centres de treball, de fins a 250 treballadors/es, i que exercisquen la seua activitat en el territori de la Comunitat Valenciana.  
Modalitat B: empreses i entitats de capital privat que compten amb una plantilla total, incloent-hi tots els seus centres de treball, de més de 250 treballadors/es, o empreses i entitats de capital públic, siga quina siga la grandària de la seua plantilla i que en ambdós casos exercisquen la seua activitat en el territori de la Comunitat Valenciana.  
Les empreses i entitats candidates al premi podran presentar-se únicament a una de les dos modalitats.  
  
Quarta. Premi  
1. Es concedirà un premi per cada modalitat i els guardons consistiran en una placa i/o diploma acreditativa.  
2. L'entrega dels premis podrà realitzar-se en un acte públic organitzat per la Direcció General de Família i Dona.  
  
  
Quinta. Accions premiables  
Per a la concessió del premi es valoraran totes aquelles candidatures que arrepleguen actuacions i/o mesures que estiguen implantades almenys sis mesos, dins dels quatre exercicis immediatament anteriors a la publicació de la present orde, que afavorisquen la igualtat d'oportunitats en l'àmbit empresarial i que es concreten en els apartats següents:  
  
1. Mesures que garantisquen un medi ambient de treball adequat, on treballadores i treballadors puguen desenrotllar la seua activitat professional amb dignitat i respecte, i on es garantisca l'atenció i millora de les condicions de salut.  
2. Actuacions formatives, tant per al reciclatge com per a la promoció, d'aquelles persones que així ho requerisquen, fomentant d'esta manera la igualtat d'oportunitats en l'empresa.  
3. Mesures d'acció positiva en matèria de política retributiva que garantisquen la inexistència de diferències salarials a l'hora de retribuir el treball de dones i hòmens.  
4. Mesures de conciliació i/o recursos destinats als treballadors i treballadores per a compatibilitzar les seues responsabilitats, personals, laborals i familiars. S'entendran com a tals les dutes a terme com a política d'empresa i que suposen la implantació de mesures de bones pràctiques, no el mer compliment de les mesures ja previstes legalment.  
  
5. Eliminació de manifestacions sexistes en el llenguatge, en la imatge i en el tracte, tant en l'interior de les organitzacions com en la seua imatge externa (publicitat dels productes o servicis de l'empresa)  
6. Mesures i accions positives que faciliten la incorporació, permanència i promoció de les dones en l'organització.  
  
Sexta. Memòria  
Les distintes candidatures hauran de presentar una memòria amb el contingut segons ve determinat en la lletra C) del annex II, que sense sobrepassar les 30 pàgines (DIN A-4) d'extensió, haurà de referir-se als apartats següents:  
a) Introducció de l'empresa/entitat i de les seues activitats: activitat, forma jurídica, centres de treball, organigrama de l'empresa desagregat per sexe, així com una altra informació d'interés (màxim 5 pàgines DIN A-4).  
b) Descripció de cada una de les actuacions i/o mesures a què es fa referència en la base quinta, aportant dades quantitatives i qualitatives desagregades per sexe, en què necessàriament es farà per a cada una d'elles el següent: (màxim 25 pàgines DIN A-4)  
- Descripció de la mesura o mesures desenrotllades  
- Fonamentació de la posada en marxa de la mesura  
- Persones beneficiàries  
- Data d'inici de la mesura  
- Mitjans i recursos utilitzats per a la posada en marxa  
- Efectivitat de la mesura  
  
Sèptima. Presentació de sol·licituds documentació i termini  
1. Les sol·licituds es presentaran en la Direcció General de Família i Dona o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, (d'ara en avant LRJPAC) utilitzant per a això el model normalitzat establit a este efecte i que figura en la present orde com annex II, que haurà d'anar firmada pel/la titular o representant de l'empresa sol·licitant i omplida en els apartats següents:  
a) Autorització expressa (marcant la casella corresponent) a la Conselleria de Benestar Social, perquè esta comprove telemàticament les dades d'identitat de l'empresa o entitat sol·licitant que es troben en l'Agència Estatal de l'Administració Tributària i del seu representant legal per mitjà del Sistema de Verificació de Dades d'Identitat, segons establix el Decret 165/2010, de 8 d'octubre, del Consell pel qual s'establixen mesures de simplificació i de reducció de càrregues administratives, en procediments gestionats per l'administració de la Generalitat. No obstant això:  
Si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions procedents per a aclarir-la.  
Si l'empresa o entitat sol·licitant no presta el seu consentiment, haurà d'aportar còpia compulsada o autentificada de la targeta acreditativa del número d'identificació fiscal (NIF) així com el document acreditatiu d'identitat del representant legal de l'empresa.  
b) Memòria segons el que establix la base quinta.  
c) Declaració responsable del/la sol·licitant en què conste el nombre de treballadors/es (desglossat per nombre de dones i d'hòmens) de l'empresa, segons consta en l'apartat B) de l'annex II.  
d) Declaració expressa i responsable que l'empresa no ha sigut sancionada per resolució ferma per la comissió d'una infracció molt greu en matèria d'igualtat de conformitat amb allò que disposa l'article 46 bis del Text Refós de la Llei sobre infraccions i sancions de l'orde social, aprovat pel Reial Decret Legislatiu 5/ 2000, de 4 d'agost, segons consta en l'apartat B) de l'annex II.  
2. El termini de presentació de sol·licituds començarà a partir de l'endemà de la publicació de la present convocatòria en el Diari Oficial de la Comunitat Valenciana i finalitzarà el dia 30 de setembre de 2014. L'incompliment d'este termini determinarà la inadmissió de la sol·licitud.  
  
Octava. Constitució del jurat i proposta de resolució del premi  
1. Per a la resolució del concurs es constituirà un jurat que tindrà la composició següent:  
a) President/a: la persona titular de la Subdirecció General de Família i Dona o persona que la substituïsca.  
b) Vocals:  
- Un/a representant de la Conselleria d'Economia, Indústria Turisme i Ocupació, designat per esta.  
- Un/a representant de la Subsecretaria de la Conselleria de Benestar Social designat per esta.  
- Un/a representant de la Confederació Empresarial, designat per esta.  
c) Un/a tècnic/tècnica de la Direcció General de Família i Dona, que actuarà com a secretari/a del jurat, amb veu i sense vot.  
2. La identitat de les persones que componen el jurat es farà pública en la web de la Direcció General de Família i Dona abans de l'expiració del termini de presentació de sol·licituds.  
3. Competix al jurat la interpretació i aplicació de les bases de la convocatòria, podran excloure aquelles candidatures el contingut o la presentació de les quals no s'ajusten a les condicions previstes en la present convocatòria, quedarà facultat per a resoldre qualsevol incidència que puga presentar-se en el transcurs de les deliberacions i el seu veredicte no serà susceptible de recurs i s'adoptarà per majoria simple.  
4. El jurat podrà proposar, motivadament, que es deixe desert el premi en qualsevol de les seues modalitats i no podrà recaure en la mateixa empresa més d'un d'ells.  
5. La decisió del jurat s'emetrà a partir del dia 15 de novembre de 2014  
6. El jurat examinarà les candidatures presentades i formularà la corresponent proposta de resolució de la convocatòria, amb una valoració màxima de 20 punts distribuïts de la manera següent:  
- Apartat a de la memòria: màxim 2 punts.  
- Apartat b de la memòria: màxim 18 punts (fins a 3 punts per cada un dels apartats relacionats en la base quinta).  
  
Novena. Resolució de la convocatòria  
1. La competència per a resoldre la present convocatòria correspon a la persona titular de la Direcció General de Família i Dona, per delegació de la consellera de Benestar Social, amb veredicte previ vinculant del jurat, d'acord amb la Resolució de 27 de febrer de 2009 (DOCV 5967, 04.03.2009), del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.  
2. La resolució de la convocatòria es farà pública en el tauler d'anuncis de la Direcció General de Família i Dona i en la pàgina web de la Conselleria de Benestar Social (?http://www.bsocial.gva.es?).  
  
Deu. Acceptació de les bases  
La participació en la present convocatòria implica l'acceptació íntegra de les seues bases i de la decisió del jurat.